Sokba kerülhet a GM-ellenesség, és a szegények fizetik meg az árát - Zöldbiotech
Hírek, 2016-03-05 15:13:31
Az Információtechnológiai Fejlesztési Alapítvány (Information Technology and Innovation Foundation, ITIF) jelentése szerint a főként Európából kiinduló, GMO-ellenes kampányok „jelentős akadályokat” emeltek. „Miközben a kampányok eredményeként létrejött politika és gyakorlat óriási anyagi terhet ró azoknak az országoknak a gazdaságára, ahol a tiltakozás indult, aránytalan mértékben sújtja azokat a nemzeteket – különösen a Szaharától délre fekvő területek fejlődő országait –, amelyeknek a legnagyobb szüksége lenne a mezőgazdaság termelékenységének növelésére.” A jelentés becslése szerint a jelenlegi korlátozó jellegű törvényi környezet miatt az alacsony és középalacsony jövedelmű nemzetek 2050-ig akár 1,5 billió dollár gazdasági haszontól is eleshetnek. Röviden, a GMO-ellenes aktivisták jelentősen akadályozzák a Föld legszegényebb nemzeteinek fejlődését.
Az elmúlt három évtizedben számos csoport kampányolt sikeresen a biotechnológiai módszerekkel nemesített haszonnövények és az azokból készült élelmiszerek termesztésének, illetve importjának korlátozása vagy betiltása mellett. Legújabban, 2015 októberében 19 európai ország jelentette be a GM növények termesztésének tilalmát. „Ezek a korlátozások csökkentik a gazdaságok termelékenységét, és élelmiszerár-emelkedéshez vezetnek – nem csak azokban az országokban, ahonnan a tiltakozó kampányok kiindultak, hanem azokban is, amelyek azért bojkottálják a GM növényeket, hogy exportálhassanak a GM növényeket tiltó vagy korlátozó országokba” – írja a jelentés. „A tapasztalat és az adatok azt mutatják, hogy a biotechnológiai módszerekkel nemesített növények jelentős hasznot hoznak a gazdálkodóknak, míg a GM növények korlátozása lassítja a mezőgazdaság termelékenységének növekedését. Ez különösen égető probléma azokban az alacsony jövedelmű országokban, ahol a gazdálkodók kevésbé képesek a termelés gépesítésére, és ahol a biotechnológiai módszerekkel nemesített vetőmag olcsó lehetőséget nyújt a terméshozam és a vidéki jövedelmek növelésére. Például a Szaharától délre fekvő területeken 2012-ben körülbelül 3000 dollár volt egy mezőgazdasági háztartás éves jövedelme.”
A mezőgazdasági biotechnológia ellenzői eredetileg azzal érveltek, hogy a GM növények csak a fejlett iparral rendelkező országoknak hoznának hasznot, és kiszorítanák a fejlődő országok gazdálkodóit a piacról. Ezek a főként balos meggyőződésű ellenzők így anélkül tudták ellenezni az innovációt, hogy azzal lettek volna vádolhatók: épp azoknak ártanak, akiknek sorsáért saját állításuk szerint aggódnak.
Az eredeti cikk megtekinthető:: Farming UK